રાજકારણીઓના કૌભાંડો, સત્તાનો મહત્તમ દુરુપયોગ, ધર્મક્ષેત્રના અગ્રણીઓનો સત્તા અને પ્રભાવ માટેનો પ્રયત્ન, એ માટે ગમે તેવી રાજરમત પણ રમી જવાની તૈયારી, પ્રજાના પૈસે પોતાની તિજોરીઓ અને સત્તા વધારતા ધનલોલુપો, તકવાદી વેપારીઓ, પ્રજાને સત્તત રંજાડતા આતંકવાદીઓ, રાજકારણીઓ અને નેતાઓ, અને આ સર્વ વચ્ચે સંજોગો બદલવા માટે હામ ભીડનાર કેટલાક વીરો એ જ સત્તાની સામે બાથ ભીડી રહ્યા છે જેમાંના નેતાઓને તેમણે ચૂંટીને મોકલ્યા છે. આજે આસપાસ જેટલી ઝડપે ઘટનાઓ બને છે અને તે પછી નવી ઘટનાઓ બન્યા કરે છે તે માટે ‘બ્રેકીંગ ન્યૂઝ’ શબ્દ જૂનો અને ઘસાઈ ગયેલો લાગે છે. ઘટનાઓનું પરીપ્રેક્ષ્ય વિશાળ અને લાખો લોકોને સ્પર્શતું થઈ ગયું છે તેની સામે તેને કાબૂમાં રાખવા પ્રયત્ન કરતા કે તેના માટે જવાબદાર લોકોની સંખ્યા એટલી જ ઝડપે ઘટતી જાય છે. ગંદી રીતે ખુરશીદાવ રમાય છે ત્યારે તેનો વરવો નાચ દેશ જ નહીં, આખી દુનિયા જોઈ રહે છે, દંગ થઈ જાય છે અને લોકશાહીની સાર્વત્રિકતા અને અસરકારકતા વિશે તેમના મનમાંના પ્રશ્નો નકારાત્મક જવાબો સાથે શમતા જાય છે.